Diari Oficial de la Generalitat Valenciana


Sumari del DOGV 3081, del 18-09-1997 (1997/10890)

ORDRE de 9 de setembre de 1997 , de la Conselleria d'Agricultura, Pesca i Alimentació per la qual es convoquen ajudes per a inversions en explotacions agràries preferents.
---------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/09/09/(1)/dof/vci/html**

### Dades del document

Número de DOGV
:   3081

Data del DOGV
:   18-09-1997

Secció del DOGV
:   DISPOSICIONS GENERALS

Número del document
:   1997/10423


Data del document
:   09-09-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 9 de setembre de 1997 , de la Conselleria d'Agricultura, Pesca i Alimentació per la qual es convoquen ajudes per a inversions en explotacions agràries preferents.  
El Decret 31/1994, de 8 de febrer, del Govern Valencià, modificat pel Decret 20/1995, de 24 de gener, estableix el règim jurídic de les explotacions agràries preferents en la Comunitat Valenciana, i la Llei 4/1996, de 31 de desembre, de Pressupostos de la Generalitat Valenciana, ha establit una línia concreta d'ajudes a aquestes explotacions en l'exercici 1997, ajudes que cal regular.  
La Decisió de la Comissió de les Comunitats Europees de 26 de març de 1996, relativa a la millora de l'eficàcia de les estructures agràries de les explotacions preferents en la Comunitat Valenciana, estableix les condicions d'aplicabilitat a les ajudes a les inversions que no poden beneficiar-se del cofinançament comunitari en el marc del Reglament (CEE) núm. 2.328/1991, del Consell, de 15 de juliol, i concretament a les que afecten els límits d'ajudes i les inversions objecte d'aquestes.  
Per tot això, sobre la base de la normativa de la Comunitat Valenciana, amb l'objectiu de potenciar l'associacionisme agrari, tenint en compte les directrius comunitàries i allò que s'estableix en la Llei 19/1995, de 4 de juliol, de Modernització de les Explotacions Agràries, i fent ús de les facultats que tinc atribuïdes,  
ORDENE  
Article 1. Àmbit d'aplicació  
Es convoquen ajudes per a explotacions agràries preferents associatives que complisquen els requisits establits en l'apartat 1.b de l'article 8 del Decret 31/1994, del Govern Valencià, modificat pel Decret 20/1995, de 24 de gener, i les explotacions agràries preferents especials, regulades en l'apartat 2 de l'article anteriorment esmentat.  
Article 2. Inversions objecte d'ajuda  
1. Les ajudes tindran per objecte finançar inversions en plans de millora que incloguen actuacions en reconversió varietal de fruiters i cítrics com a conseqüència d'una millora fitosanitària o com a millora de la qualitat dels productes, i substitució de sistemes de regs tradicionals per sistemes que permeten un efectiu estalvi de l'aigua del reg i un ús més racional d'aquesta.  
2. No es concediran ajudes quan les inversions estiguen afectades per les limitacions sectorials que estableix el Reglament (CEE) 2328/91 i l'annex 3 del Reial Decret 204/96, de 9 de febrer, o altres establides per les administracions central o valenciana.  
3. Les ajudes a reconversió varietal en ametlers que es beneficien d'altres ajudes comunitàries, reglaments (CEE) 2159/89, 789/89 i 790/89, no seran subvencionades per aquesta ordre.  
4. Aquestes ajudes són incompatibles amb les regulades en el Reial Decret 204/1996, de 9 de febrer.  
Article 3. Tipus i quantia de les ajudes  
1. El volum d'inversió objecte d'ajuda serà de fins 14.770.230 pessetes per unitat de treball agrari (UTA), amb un límit màxim de 56.159.527 pessetes per explotació. No obstant això, en el cas de societats agràries de transformació i cooperatives, aquest límit es podrà elevar fins 246.241.577 pessetes per explotació, sempre que no supere el màxim d'inversió de 60.497.315 pessetes per membre d'aquella. Les unitats de treball agrari es calcularan segons el que es disposa en l'annex B de l'Ordre de 18 d'abril, de la Conselleria d'Agricultura i Medi Ambient, per a l'aplicació en la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries.  
2. El nombre de plans de millora per explotació que es podrà aprovar durant un període de sis anys es limitarà a tres, sense que el volum total d'inversió durant aquest període supere els límits assenyalats en el punt anterior.  
3. Les ajudes seran en forma de subvenció de capital, amb les següents quanties màximes expressades en percentatge de la inversió aprovada:  
- en les zones desfavorides previstes en els articles 2 i 3 de la Directiva 75/268/CEE: 33,75% per a béns immobles i 22,5% per a altres béns.  
- Fora d'aquestes zones: 26,25% per a béns immobles i 15% en altres béns.  
Article 4. Inversió auxiliable  
La inversió auxiliable haurà de ser aprovada per la Conselleria d'Agricultura, Pesca i Alimentació amb els següents criteris:  
1. Seran d'aplicació els mòduls d'inversió màxima establits en l'annex E de l'esmentada Ordre de 18 d'abril, de la Conselleria d'Agricultura i Medi Ambient.  
2. La inversió auxiliable s'aprovarà sobre la base d'un pressupost detallat, segons el que es disposa en l'apartat 5.f) de l'article 7 d'aquesta ordre. En cas d'utilització de mà d'obra i maquinària pròpia, caldrà quantificar-la i valorar-la.  
3. La inversió en béns mobles no modulats s'aprovarà amb la presentació prèvia de factures proforma.  
4. En cas que la inversió auxiliable corresponga a l'execució d'obres destinades a la substitució de sistemes de regs tradicionals per altres que permeten un efectiu estalvi de l'aigua de reg i un ús més racional d'aquesta, s'exigirà un projecte redactat per un tècnic corresponent, sempre que la quantia d'aquestes obres supere els 79.438.983 de pessetes.  
Igualment, s'exigirà un projecte redactat per un tècnic competent en els casos en què altres instàncies ho requerisquen per a l'execució de les inversions previstes.  
5. En qualsevol cas, la inversió auxiliable no superarà la que s'indica en l'article 3 d'aquesta ordre.  
Article 5. Iniciació de les inversions  
Seran auxiliables les inversions realitzades amb posterioritat a la resolució de concessió de l'ajuda sol·licitada i, si s'escau, aquelles que es realitzen amb posterioritat a la data de formalització de la sol·licitud i sobre les quals hi haja un certificat d'un tècnic competent per a la instrucció de les ajudes en el qual es faça constar la no-iniciació de les inversions en la data indicada. Aquest certificat no suposarà cap compromís per part de la Conselleria en cas que la resolució no siga favorable perquè el sol·licitant no complisca tots els requisits i les condicions o que, atés el prorrateig indicat en l'apartat 2 de l'article 6, part de la inversió no s'atenga.  
Article 6. Finançament  
1. L'import de les subvencions que convoca aquesta ordre seran satisfetes pressupostàriament a càrrec del capítol VII, secció 12, programa 531.10, línia 1367, amb les següents dotacions:  
- any 1997: 30.447.412 de pessetes,  
- any 1998: 32.113.676 de pessetes.  
2. Quan les sol·licituds presentades superen la inversió atendible per les quanties màximes fixades en aquesta convocatòria, s'atendran els quinze primers milions d'inversió auxiliable de cada una de les explotacions especials i els cinc primers milions per explotació associativa i es procedirà d'igual manera fins l'adjudicació de les quanties totals de la subvenció disponible. El sobrant que resulte d'aplicar l'anterior criteri es repartirà mantenint la proporció anterior entre els dos tipus d'explotacions. Tot això, sense perjudici del que s'estableix en l'article 7 de la Llei 19/1995, de 15 de juliol.  
Article 7. Tramitació  
1. Les sol·licituds d'ajudes corresponents a aquesta ordre es presentaran en les direccions territorials de la Conselleria d'Agricultura, Pesca i Alimentació o en qualsevol altra unitat administrativa, d'acord amb el que es preveu en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds es presentaran en el termini d'un mes natural, comptador des de l'endemà de la publicació d'aquesta ordre.  
3. Les sol·licituds es tramitaran d'acord amb el sistema de prorrateig indicat en l'apartat segon de l'article anterior.  
4. L'administració facilitarà el model de sol·licitud d'ajudes. A aquesta sol·licitud s'acompanyarà la següent documentació:  
a) Full de dades bancàries i de manteniment de tercers.  
b) Acord de la junta general o òrgan rector competent pel qual sol·liciten les ajudes, com també nomenament de representant per a la tramitació de la sol·licitud i els altres documents requerits en la gestió de les ajudes.  
c) En els supòsits en què es realitzen inversions en parcel·les qualificades dins de l'explotació preferent la titularitat de les quals corresponga a un soci d'aquesta, caldrà aportar autorització del titular per a la realització d'aquestes inversions, i compromís de l'explotació preferent de l'execució i la justificació de les despeses previstes i realitzades.  
d) Acreditació de disponibilitat de concessió d'aigües en parcel·les amb inversions en nous sistemes de reg.  
e) Compromís de la societat de no vendre, transmetre o dividir l'explotació durant el període per al qual es concedeixen les ajudes.  
f) Pla de millora, segons el que s'indica en l'apartat 5.  
g) Certificat dels organismes corresponents del compliment de les obligacions tributàries i front a la Seguretat Social, o bé mitjançant el que s'indica en l'Ordre de 7 de gener de 1991, de la Conselleria d'Economia i Hisenda, sobre això.  
5. El pla de millora haurà de contenir:  
a) Descripció de l'explotació i dels seus elements productius.  
b) Descripció de les mesures de millora proposades per a l'explotació.  
c) Referència documentada a la disposició de terrenys i drets d'aigua.  
d) Sistema d'execució de les inversions, amb indicació de si es realitzaran per contracta o per administració i, en aquest últim cas, de si s'utilitzaran mitjans propis. S'indicarà en quin tipus d'inversions.  
e) Programa d'actuació que especifique el calendari d'execució de les inversions. Les obres s'iniciaran el 1997. El programa especificarà la inversió que s'ha de realitzar en el primer any i en el segon, tenint en compte les dates màximes d'execució d'inversions per a cada exercici que s'indiquen en l'article 9 d'aquesta ordre.  
f) Memòria valorada, que contindrà com a mínim:  
- Mesuraments de les unitats d'obra (hauran d'anar referides a cada parcel·la, amb la corresponent identificació cadastral).  
- Preus unitaris.  
- Preus de les unitats d'obra.  
- Pressupostos parcials (referits a cada parcel·la).  
- Pressupost general.  
- En cas que s'utilitzen mitjans propis, caldrà fer-ho constar dins de cada pressupost parcial.  
g) Plànols de situació, d'ubicació (1:50.000 a 1:25.000) i de parcel·la (1:2.000 o superior).  
h) Plànols de detall, 1:500 a 1:20, com també seccions tipus.  
Article 8. Instrucció i resolució  
1. El termini de resolució de les sol·licituds serà de dos mesos, comptadors a partir de la data de tancament de presentació de sol·licituds. S'entendran desestimades aquestes per la manca de resolució en aquest termini.  
2. La instrucció dels expedients la realitzaran els tècnics de les seccions de Millora Rural i Auxilis Econòmics de les corresponents direccions territorials.  
3. Els expedients els resoldrà la consellera d'Agricultura, Pesca i Alimentació, a proposta del director general de Regadius i Estructures Agràries.  
4. Atés que per a la resolució d'ajuda es requereix una qualificació prèvia de l'explotació com a preferent, donat cas que aquesta qualificació no s'haja produït amb anterioritat a la publicació d'aquesta ordre, els interessats a sol·licitar ajudes hauran de presentar la sol·licitud de qualificació de l'explotació, incloses les possibles modificacions en les ja qualificades, abans del termini de 15 dies naturals, comptadors a partir de l'endemà de la publicació d'aquesta ordre.  
Article 9. Execució d'inversions  
1. Les inversions s'executaran en el termini d'un any, comptador a partir de la comunicació de la resolució de l'expedient.  
2. La finalització de les inversions aprovades per a l'any 1997 haurà de ser comunicada per escrit a l'organisme instructor de l'expedient abans del 14 de novembre del mateix any. S'hi adjuntaran els justificants de la inversió a què fa referència l'article 10, com també la justificació de compliment d'obligacions tributàries i front a la Seguretat Social, tal com s'indica en l'article 7, apartat 4.g d'aquesta ordre. El mateix serà d'aplicació a les inversions que s'han d'executar en l'any 1998, tenint en compte el termini màxim indicat en l'apartat 1 d'aquest article.  
3. En el cas que, per raons justificades, no es pogueren executar les inversions de la primera anualitat en el termini establit, els interessats hauran de sol·licitar per escrit, abans de la conclusió d'aquest termini, una pròrroga, amb indicació de les causes que la justifiquen. Sobre aquesta sol·licitud haurà de recaure una resolució expressa del director general de Regadius i Estructures Agràries en el termini de dos mesos. El silenci administratiu s'entendrà com a desestimatori. No obstant això, el termini d'execució final de les inversions que s'indica en l'apartat 1 d'aquest article serà improrrogable.  
4. Qualsevol canvi de les inversions aprovades haurà de ser sol·licitat per l'interessat. Aquests canvis podran ser sol·licitats, com a màxim, fins dos mesos després de la comunicació de la resolució de l'expedient. Sobre aquesta sol·licitud haurà de recaure una resolució expressa en el termini de dos mesos. El silenci administratiu s'entendrà com a desestimatori.  
5. L'incompliment de terminis provocarà la pèrdua de la subvenció corresponent al període i quantia que afecte l'incompliment.  
Article 10. Justificació d'inversions  
La justificació de les inversions es realitzarà amb els següents criteris:  
1. Amb caràcter general, mitjançant la presentació de factures amb el justificant de pagament o el document acreditatiu d'aquest, referent a totes les despeses efectuades d'acord amb el programa subvencionat.  
2. La despesa de mà d'obra fixa o assalariada s'acreditarà documentalment mitjançant una fotocòpia de la nòmina o de la factura.  
3. La certificació d'execució d'inversions amb mitjans propis dels socis, mà d'obra i maquinària, es realitzarà mitjançant una declaració de l'interessat, certificada pel tècnic instructor pel que fa a la utilització en les inversions realitzades, i s'ajustarà als següents màxims sobre la inversió auxiliable:  
- Instal·lació de reg localitzat: 25% de mà d'obra pròpia.  
- Capçal de reg localitzat: 10% de mà d'obra pròpia.  
- Doblament i replantació de plantacions: 40% en mà d'obra i maquinària pròpia.  
- Reempelt de plantacions: 60% en mà d'obra i maquinària pròpia.  
4. Per als anys 1997 i 1998, el preu unitari màxim justificable de la mà d'obra pròpia serà de 4.692 pessetes per jornal i fins un màxim de 240 jornals per unitat de treball agrari.  
La valoració del treball realitzat amb maquinària pròpia serà l'especificada en l'annex E de l'Ordre de 18 d'abril, de la Conselleria d'Agricultura i Medi Ambient.  
Article 11. Certificació d'inversions  
Per a procedir al pagament de les ajudes, serà necessari que un funcionari competent en la instrucció de l'expedient certifique la realització de les inversions per a les quals s'ha concedit l'ajuda. Aquesta certificació expressarà les inversions realitzades i la quantia de l'ajuda que li corresponga. Si s'escau, caldrà deduir-ne la part proporcional a la inversió no realitzada, o a la inversió no justificada, sense perjudici que, per no haver-se complit l'objecte de l'ajuda concedida, es poguera emetre l'informe pertinent per a la proposta de revocació de les ajudes aprovades o el reintegrament de les quantitats percebudes anteriorment.  
DISPOSICIONS FINALS  
Primera  
Es faculta el director general de Regadius i Estructures Agràries perquè dicte les disposicions necessàries per a l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 9 de setembre de 1997  
La consellera d'Agricultura, Pesca i Alimentació  
MARIA ÀNGELS RAMON-LLIN I MARTÍNEZ


Còpia Permalink ELI